# En streng, rettferdig og human asylpolitikk

Arbeiderpartiet i Bergen er opptatt av at Stortingsgruppa legger følgende punkter til grunn for det videre arbeidet knytta til den aktuelle asylpolitikken:

* De enslige mindreårige asylsøkerne fra Afghanistan, også omtalt som Oktoberbarna, skal få sakene sine revurdert.
* Dersom utenriksministeren ikke raskt kan godtgjøre at det er trygt å returnere disse asylsøkerne til Afghanistan, skal returnering stoppes fram til det er sikkert å returnere.
* Ved returtilfeller av mindreårige skal hensynet til barnets beste, nettverk og sikkerhetssituasjonen i returlandet legges vekt på.
* Returavtaler skal bare inngås med legitime regimer. UNHCRs anbefalinger skal tillegges vekt og mottakerlandet må gi tilfredsstillende forsikringer om en forsvarlig situasjon for de som skal returneres.
* Arbeiderpartiet i Bergen forventer at stortingsgruppa samarbeider med opposisjonen for å danne et flertall som ivaretar landsmøtets klare forventning om å få ned bruken av midlertidighet til et absolutt minimum.

Uttale vedtatt av styret i Arbeiderpartiet i Bergen.

01.11.2017